ชาวบ้านแห่ซื้อประกันดันธุรกิจโต22.9%
5 เดือนธุรกิจประกันวินาศภัยมีเบี้ยรับรวมโต 23.46% เบี้ยประกันชีวิตรายใหม่ 6 เดือนแรกเพิ่มขึ้น 22.9%
7 ส.ค. 2555

5 เดือนธุรกิจประกันวินาศภัยมีเบี้ยรับรวมโต 23.46% เบี้ยประกันชีวิตรายใหม่ 6 เดือนแรกเพิ่มขึ้น 22.9% 
นายประเวช องอาจสิทธิกุล เลขาธิการคณะกรรมการกำกับ และส่งเสริมการประกอบธุรกิจประกันภัย (คปภ.) เปิดเผยว่า 5 เดือนแรก ธุรกิจประกันวินาศภัย มีเบี้ยประกันภัยรับโดยตรงรวมทั้งสิ้น 69,799 ล้านบาท เพิ่มขึ้น 23.46% เมื่อเทียบกับช่วงเดียวกันของปีก่อน โดยเบี้ยประกันภัย รับสูงสุดคือ การประกันภัยรถ จำนวน 40,567 ล้านบาท เพิ่มขึ้น 19.08% รองลงมาเป็นการประกันภัยเบ็ดเตล็ด จำนวน 23,014 ล้านบาท เพิ่มขึ้น 33.86% และการประกันอัคคีภัย จำนวน 4,115 ล้านบาท เพิ่มขึ้น 23.33%
ทั้งนี้ เป็นผลมาจากประชาชนและผู้เอาประกันภัยมีความมั่นใจต่อธุรกิจประกันภัยและเห็นความสำคัญของการประกันภัยมากขึ้น
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า 6 เดือนแรก ธุรกิจประกันชีวิตมีเบี้ยประกันภัยรับรายใหม่ (New Business Premium) 5.79 หมื่นล้านบาท เพิ่มขึ้น 22.9% จากระยะเดียวกันของปีก่อน และเบี้ยประกันภัยรับปีต่อไป (Renewal Premium) 1.25 แสนล้านบาท เพิ่มขึ้น 14.8% โดยมีอัตราความคงอยู่ 88% รวมเบี้ยประกันทั้งสิ้น 1.83 แสนล้านบาท เพิ่มขึ้น 17.2% 
ทั้งนี้ บริษัท เอไอเอ สาขาประเทศไทย มีเบี้ยรับปีแรกสูงสุด 7,992.2 ล้านบาท เพิ่มขึ้น 12% จากงวดเดียวกันของปีก่อน เบี้ยต่ออายุ 3.67 หมื่นล้านบาท เบี้ยชำระครั้งเดียว หรือซิงเกิลพรีเมียม 2,648.9 ล้านบาท เพิ่มขึ้น 28% รวมเบี้ยรับทุกประเภท 4.73 หมื่นล้านบาท เพิ่มขึ้น 8%
บริษัท ไทยประกันชีวิต มีเบี้ยปีแรกอันดับ 2 จำนวน 6,122.6 ล้านบาท เพิ่มขึ้น 57% เบี้ยรับปีต่อไป 1.63 หมื่นล้านบาท เบี้ยซิงเกิลพรีเมียม 849.2 ล้านบาท ลดลง 36% รวมเบี้ยรับทุกประเภท 2.32 หมื่นล้านบาท เพิ่มขึ้น 23%
บริษัท เมืองไทยประกันชีวิต มีเบี้ยปีแรกสูงเป็นอันดับ 3 จำนวน 5,742.1 ล้านบาท เพิ่มขึ้น 49% เบี้ยต่ออายุ 1.36 หมื่นล้านบาท เบี้ยชำระครั้งเดียว 4,414.4 ล้านบาท เพิ่มขึ้น 26% รวมเบี้ยรับทุกประเภท 2.37 หมื่นล้านบาท
นางบุษรา กล่าวว่า การเพิ่มขึ้นของตัวแทนในแต่ละเดือนเป็นปัจจัยสำคัญยิ่งที่ช่วยให้ธุรกิจเติบโตสูงขึ้น โดย 7 เดือนแรกของปีมียอดรวมของผู้สมัครสอบความรู้เพื่อขอรับใบอนุญาตเป็นตัวแทนประกันชีวิตผ่านสมาคมประกันชีวิตไทยมีทั้งสิ้น 8.17 หมื่นคน เพิ่มขึ้นจากในระยะเดียวกันของปีก่อน 7.75%